Νίκος Δίπλαρος

Ο **Νικόλαος (Νίκος) Δίπλαρος** (Πάτρα, 28 Ιουνίου 1997), είναι Έλληνας καλαθοσφαιριστής. Διαθέτοντας ύψος 1,90 μέτρα, αγωνίζεται ως πόιντ γκαρντ και σούτινγκ γκαρντ στον Α.Σ. Καρδίτσας.

## Σταδιοδρομία
Ο Δίπλαρος ξεκίνησε την καριέρα του από τον Έσπερο Πατρών και το καλοκαίρι του 2015 μεταγράφηκε στην ΑΕΚ, χωρίς όμως να προλάβει να αγωνιστεί. Στις 8 Αυγούστου 2015, πραγματοποίησε την εξής δήλωση: "*Η ΑΕΚ είναι νέα αρχή, έχω όρεξη για δουλειά, αλλά στην εποχή μας ζητώ το καλύτερο για τον εαυτό μου και θέλω να παίξω τώρα καλά ώστε να πάω μια μέρα στον Ολυμπιακό ή στον Παναθηναϊκό…*". Η ομάδα της ΑΕΚ αποδέσμευσε τον νεαρό αθλητή την επόμενη ημέρα, παρά το γεγονός ότι ο Δίπλαρος ζήτησε συγγνώμη δημοσίως.

Τον αθλητή προσέγγισε η ομάδα του Άρη, με την οποία ξεκίνησε τις προπονήσεις στα τέλη Αυγούστου και υπέγραψε τριετές συμβόλαιο συνεργασίας στις 8 Σεπτεμβρίου 2015.

Στις 8 Σεπτεμβρίου 2016, ανακοινώθηκε ο δανεισμός του Δίπλαρου στην ομάδα των Μαχητών Δόξας Πεύκων, οι οποίοι αγωνίζονταν στο πρωτάθλημα της Α2 εθνικής κατηγορίας.

Το 2017 συμφώνησε με την ομάδα του Πανιωνίου, στον οποίο έμεινε τελικά μέχρι το 2019, διατελώντας μάλιστα και αρχηγός της ομάδας της Νέας Σμύρνης.

Για τη σεζόν 2019-20, συμφώνησε με την Λόβτσεν από το Μαυροβούνιο. Στη Λόβτσεν είχε 6.4 πόντους, 3 ριμπάουντ και 2 ασίστ κατά μέσο όρο στην Αδριατική Λίγκα, ενώ στο Πρωτάθλημα Μαυροβουνίου είχε 9.5 πόντους, 2 ριμπάουντ και 3.8 ασίστ κατά μέσο όρο. Στις 15 Δεκεμβρίου 2019, υπέγραψε συμβόλαιο συνεργασίας με την Μπατούμι από την Γεωργία.

Το καλοκαίρι του 2020, και ενώ συμμετείχε στην προετοιμασία του Παναθηναϊκού ως βοηθητικός, τελικά με την παρουσία του κέρδισε συμβόλαιο με τους πράσινους μέχρι το 2021, με επιλογή ανανέωσης μέχρι το 2022. Στις 26 Φεβρουαρίου 2021, έπαιξε για πρώτη φορά στην καριέρα του αγώνα Ευρωλίγκα, κόντρα στην Άλμπα Βερολίνου, έχοντας 3 πόντους (1/2 τρίποντα) 1 ριμπάουντ και 1 ασίστ σε σε 8:35 λεπτά συμμετοχής. Στις 9 Μαΐου 2021, κατέκτησε το Κύπελλο Ελλάδας, νικώντας τον τελικό τον Προμηθέα Πάτρας με 91-79. Αυτό ήταν ο πρώτος τίτλος στην καριέρα του. Στις 10 Ιουνίου, κατέκτησε και το πρώτο Πρωτάθλημα Ελλάδας της καριέρας του, αφού ο Παναθηναϊκός κέρδισε στη σειρά των τελικών το Λαύριο με 3-1. Ο Δίπλαρος αγωνίστηκε σε 3 παιχνίδια στην Ευρωλίγκα, ενώ στο Πρωτάθλημα Ελλάδας κατέγραψε 13 συμμετοχές, έχοντας 3 πόντους (33.33% στα δίποντα, 44.44% στα τρίποντα και 78.57% στις βολές), 0.5 ριμπάουντ και 0.6 ασίστ μέσο όρο σε σχεδόν 8 λεπτά ανά αγώνα. Στις 26 Ιουλίου 2021, αποτέλεσε παρελθόν από τους «πράσινους».

Στις 17 Σεπτεμβρίου 2021, ανακοινώθηκε από τον Απόλλωνα Πάτρας. Στις 16 Οκτωβρίου 2021, κόντρα στην Α.Ε.Κ (νίκη 84-68), είχε 22 πόντους (7/8 βολές, 3/5 δίποντα, 3/5 τρίποντα), 4 ασίστ, 6 κερδισμένα φάουλ, 3 φάουλ εναντίον, 3 κλεψίματα και 2 λάθη σε 31’ και 19’’ συμμετοχής, συγκεντρώνοντας 25 βαθμούς αξιολόγησης. Έτσι αναδείχτηκε MVP της 3ης αγωνιστικής του πρωταθλήματος. Τη σεζόν 2021-22, μέτρησε 8.5 πόντους, 4.7 ασίστ και 2.5 ριμπάουντ.

Στις 7 Οκτωβρίου 2022, συμφώνησε με την βουλγάρικη Μπάλκαν Μπότεβγκραντ. Με την Μπαλκάν πανηγύρισε την κατάκτηση του πρωταθλήματος Βουλγαρίας. Τη σεζόν 2022-23, μέτρησε 7.9 πόντους, 4.6 ασίστ και 1.8 κλεψίματα σε 22 λεπτά συμμετοχής στο πρωτάθλημα και 10.8 πόντους, 6.0 ασίστ και 1.6 κλεψίματα σε 31 λεπτά συμμετοχής στο FIBA Europe Cup.

Στις 26 Ιουλίου 2023, ανακοινώθηκε από τον Α.Σ. Καρδίτσας. Την σεζόν 2023-24 ο Δίπλαρος είχε 6.1 πόντους, 2 ριμπάουντ και 3.8 ασίστ μέσο όρο σε 22 λεπτά συμμετοχής στο Πρωτάθλημα Ελλάδας. Στις 19 Ιουνίου 2024, ανανέωσε το συμβόλαιό του για ακόμα μία χρονιά. Την σεζόν 2024-25, μέτρησε 8.3 πόντους, 2 ριμπάουντ, 5.7 ασίστ και 1 κλέψιμο κατά μέσο όρο σε 26 αγώνες στο ελληνικό πρωτάθλημα. Στις 15 Ιουνίου, ανακοινώθηκε η διετής επέκταση του συμβολαίου του με την ομάδα της Καρδίτσας.

## Εθνική Ελλάδος
Ο Δίπλαρος είναι διεθνής με την Εθνική Ελλάδος Εφήβων, με την οποία έπαιξε το καλοκαίρι του 2015 στο Ευρωπαϊκό Πρωτάθλημα Εφήβων (U-18) που διεξήχθη στον Βόλο και κατέκτησε το χρυσό μετάλλιο. Επίσης, είχε αγωνιστεί και την προηγούμενη σεζόν για το παγκόσμιο κύπελλο των ηλικιών κάτω των 17 ετών, όπου η ελληνική ομάδα κατέκτησε την δωδέκατη θέση. Το 2017, αγωνίστηκε στο Ευρωπαϊκό Πρωτάθλημα Νέων Ανδρών (U-20), όπου κέρδισε το χρυσό μετάλλιο.

## Τίτλοι - Διακρίσεις

### Συλλογικοί

#### [[Παναθηναϊκός (καλαθοσφαίριση ανδρών)|Παναθηναϊκός]]

* Πρωτάθλημα Ελλάδας (2021)
*Κύπελλο Ελλάδος (2021)

#### [[ΜΚ Μπάλκαν Μπότεβγκραντ|Μπάλκαν Μπότεβγκραντ]]

* Πρωτάθλημα Βουλγαρίας (2023)

### Εθνική ομάδα
**[[Εθνική ομάδα καλαθοσφαίρισης Εφήβων Ελλάδας|Εθνική Ελλάδος Εφήβων]]**
* Χρυσό μετάλλιο στο Ευρωμπάσκετ Εφήβων 2015

**[[Εθνική ομάδα καλαθοσφαίρισης Νέων Ανδρών Ελλάδας|Εθνική Νέων Ανδρών]]**

* Χρυσό μετάλλιο στο Ευρωμπάσκετ Νέων Αδνρών 2017

## Παραπομπές


## Πηγές
* Νίκος Δίπλαρος | Patras Events

## Εξωτερικοί σύνδεσμοι
* 

Κατηγορία:Έλληνες καλαθοσφαιριστές
Κατηγορία:Πόιντ γκαρντ
Κατηγορία:Σούτινγκ γκαρντ
Κατηγορία:Καλαθοσφαιριστές Εθνικής Ελλάδας Κ20
Κατηγορία:Καλαθοσφαιριστές Εθνικής Ελλάδας Κ18
Κατηγορία:Καλαθοσφαιριστές Εθνικής Ελλάδας Κ17
Κατηγορία:Καλαθοσφαιριστές Εθνικής Ελλάδας Κ16
Κατηγορία:Καλαθοσφαιριστές Άρη Θεσσαλονίκης
Κατηγορία:Καλαθοσφαιριστές Μαχητών Δόξας Πεύκων
Κατηγορία:Καλαθοσφαιριστές Πανιωνίου
Κατηγορία:Καλαθοσφαιριστές Παναθηναϊκού
Κατηγορία:Καλαθοσφαιριστές Απόλλωνα Πατρών
Κατηγορία:Καλαθοσφαιριστές Α.Σ. Καρδίτσας
Κατηγορία:Καλαθοσφαιριστές ελληνικών συλλόγων
Κατηγορία:Καλαθοσφαιριστές Α1 Εθνικής Ελλάδας
Κατηγορία:Καλαθοσφαιριστές μαυροβουνιακών συλλόγων